《陈元常醉眠庵》
宋代·李复

渊明喜閒放，自号葛天民。
我眠君且去，人谓此语真。
无机物莫君，鸥鸟犹狎驯。
欲眠何遣客，一念已生尘。
岂如庞德公，相对忘主宾。
陈生性嗜酒，大白举浮身。
众中时酣卧，常贮满腹春。
澒洞更何物，知容几辈人。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。